《解语花 咏牡丹》
清代·俞绣孙

繁华独占，艳色无双，桃李春光贱。玉人情倦。东风里、锦帐半遮娇面。

红深翠浅。似剪碎、断霞千片。应算来、倾国倾城，会向瑶台见。

不放蜂偷蝶恋。倚新妆无语，浑是娇懒。惜春将半。

销魂处、别有背人深愿。华年似箭。但岁岁、花时常健。

休负他、酒满金樽，更画屏深院。

作者简介：俞绣孙，字彩裳，德清人。樾女，仁和赣州知府许祐身室。有《慧福楼幸草》。